Poliisin mukaan kyseessä oli ”henkilöiden välienselvittely”.

Helsingin keskustakirjasto Oodissa tapahtui sunnuntaina iltapäivällä kello kolmen jälkeen puukotus.

IS:n haastattelema silminnäkijä kertoo, että puukotus tapahtui Oodin kellarikerroksessa, jossa sijaitsee vessat. Epäilty puukotus tapahtui invavessassa.

– Uhrilla todettiin olevan alkutietoja vakavammat vammat, ja tapausta tutkitaan alustavasti muun muassa tapon yrityksenä. Rikosnimikkeet voivat kuitenkin tarkentua tutkinnan edetessä, Helsingin poliisin yleisjohtaja, komisario Riku Korpela kertoo.

Epäilty puukotus tapahtui tämän invavessan sisällä.­

Tässä vessassa epäilty puukotus tapahtui.­

Puukotus tuli tietoon, kun uhri onnistui hälyttämään apua invavessassa olleesta hätänarusta. Kun IS vieraili tapahtumapaikan luona puoli viiden aikoihin, vessa oli jo siivottu.

– Oodin sisällä on ollut henkilöiden välienselvittely, Helsingin poliisilaitoksen johtokeskuksen viestinnästä kerrotaan.

– Yksi henkilö on käyttänyt teräasetta ja yksi henkilö on saanut vammoja.

Uhri onnistui hälyttämään apua vetämällä hätänarusta.­

Silminnäkijän mukaan vammoja saanut uhri oli mies. Hän kertoi, että uhrilla oli reidessä viilto. Silminnäkijän kuuleman mukaan puukotus liittyi huumekauppaan.

Silminnäkijän mukaan uhrin kanssa vessassa olivat myös toinen mies ja nainen. Siitä ei ole tarkkaa tietoa, mitkä heidän roolinsa olivat tapahtumien aikaan.

Jutun tutkinta on vasta aivan alkuvaiheessa.

– Epäilty tekijä on poistunut paikalta, poliisista kerrotaan.

Poliisin arvion mukaan tilanteesta ei aiheutunut vaaraa ulkopuolisille.